Ахраҿа афинал ахь "Риҵа" неиит 2:0 ҳәа очамчыратәи "Ерцахә" иаиааины, "Гагра" – "Афон" 4:2 ҳәа иаиааины.
Бадраҟ Аҩӡба, Sputnik
Ахраҿаз ахәмарра
Ашьапылампылтә сезон аҵыхәтәантәи ахәмарра ахәаԥшразы астадион "Динамо" ахь имаҷҩымкәа ауаа неит. Аханатә "Риҵеи" "Гагреи" рыхәмарыҩцәа аинтерес зҵаз ахәмарра мҩаԥыргон, аха маҷк аԥыжәара рыман гаграа.
Ажәыларақәа руак аан "Гагра" ахәмарыҩ импыл "Риҵа" амба иҭашәарц акагымхеит. Аԥхьатәи ампыл ҭаиршәит гәдоуҭатәи ахәмарыҩ Алмас Аҩардан, аномер 18. Ампыл амба арымарахьтәи аган иҭашәеит – 1:0.
Абри ашьҭахь адәаҿы аҭагылазаашьа аҽеиҭанакит. "Риҵа" еиҳа ампыл хылаԥшра азнауа иалагеит. "Гагра" аԥхьа иамаз аԥыжәара ацәыӡит. Ус шакәызгьы актәи атаим анҵәара жәаминуҭк шагыз гаграа рҽазыршәеит ампыл аҭаршәра, аха илҵшәадахеит.
Атаим хада
Жьҭаара 25 рзы ихыркәшаз Аԥсны ачемпионат аҿы "Риҵа" аҩбатәи аҭыԥ ннакылеит 12 хәмарра рҿы 30 очко аманы. Иара убри аҟара очко аман аҟәатәи "Нарҭгьы".
Ачемпионат иреиӷьу акоманда ҳәа ахьӡ змоуз "Риҵа" иалшоз зегь ҟанаҵон ашьапылампыл азы атәыла Ахраҿа агаразы.
"Гагра" акәзар аҵахара агәы иҭамызт. Еиуеиԥшым ажәыларақәа шымҩаԥыргозгьы "Риҵа" агәҽанызаара ду аманы ихәмаруан.
Гәдоуҭатәи акоманда амбахьчаҩ ахәмарра анҵәара 15 минуҭ шагыз илшеит ишәарҭаз ампыл амба авгара.
Аха ус шакәызгьы "Гагра" ахәмарыҩ Георги Дгебуаӡе илшеит ампыл ҭаршәны ахәмарра аиҟаратәра – 1:1.
Аҵыхәтәантәи ампыл амба иҭаиршәит гагратәи ашьапылампыласыҩ Никита Ашәба– 2:1. Ахәмаррагьы иара убри ала ихыркәшахеит.
Иреиӷьу ахәмарыҩ ҳәа далкаан "Гагра" ашьапылампыласыҩ Георги Дгебуаӡе.
Аханатә Аԥсны Ахраҿаз еиндаҭлон аа-командак: "Нарҭ", "Динамо", "Ерцахә", "Риҵа", "Афон", "Самырзаҟан", "Гагра", "Саӡ".